Likumprojekts

**Grozījums Muitas likumā**

Izdarīt Muitas likumā (Latvijas Vēstnesis, 2016, 119., 241. nr.; 2018, 123. nr.; 2019, 224. nr.; 2020, 123. nr.) šādu grozījumu:

Papildināt likumu ar 20.1pantu šādā redakcijā:

"**20.1pants. Rīcība ar aizdomīgiem pasta sūtījumiem**

(1) Muitas iestāde universālā pasta pakalpojuma sniedzēja pasta sūtījumu šķirošanas vietā, konstatējot Pasta likumā noteiktos aizdomīgos pasta sūtījumus:

1) informē pasta komersantu, ka ir nepieciešams apturēt aizdomīgā pasta sūtījuma nosūtīšanu adresātam;

2) izņem aizdomīgo pasta sūtījumu un nogādā to Valsts ieņēmumu dienestā uzglabāšanai;

3) uzaicina aizdomīgā pasta sūtījuma adresātu 30 dienu laikā ierasties muitas iestādē aizdomīgā pasta sūtījuma atvēršanai, uzaicinājumu nosūtot personai, kura norādīta kā sūtījuma saņēmējs, uz sūtījumā norādīto adresi.

(2) Muitas iestāde atver aizdomīgo pasta sūtījumu tā adresāta klātbūtnē un pārbauda aizdomīgā pasta sūtījuma saturu.

(3) Ja šā panta otrajā daļā minētajā pārbaudē konstatē, ka aizdomīgajā pasta sūtījumā atrodas narkotiskās vai psihotropās vielas, šo vielu izgatavošanai paredzētie izejmateriāli (prekursori), jaunas psihoaktīvas vielas vai to saturoši izstrādājumi, muitas iestāde rīkojas Kriminālprocesa likumā noteiktajā kārtībā.

(4) Ja šā panta otrajā daļā minētajā pārbaudē aizdomīgajā pasta sūtījumā nekonstatē narkotiskās vai psihotropās vielas, šo vielu izgatavošanai paredzētos izejmateriālus (prekursorus), jaunas psihoaktīvas vielas, to saturošus izstrādājumus vai citas brīvai apritei aizliegtas vielas un priekšmetus vai vērtības, muitas iestāde izsniedz pasta sūtījumu tā adresātam un informē par to universālā pasta pakalpojuma sniedzēju.

(5) Ja pasta sūtījuma adresāts šā panta pirmās daļas 3. punktā minētajā termiņā neierodas muitas iestādē sūtījuma atvēršanai, Valsts ieņēmumu dienests iznīcina aizdomīgo pasta sūtījumu.

(6) Ja muitas iestāde konstatē, ka aizdomīgais pasta sūtījums nesatur šā panta ceturtajā daļā minētās vielas, bet ir aizdomas, ka sūtījumā ir brīvai apritei aizliegtas vielas vai priekšmeti, muitas iestāde pasta sūtījumu tā adresātam neizsniedz un par to nekavējoties informē kompetento iestādi."

Finanšu ministrs

J. Reirs